Clarion Hotel The Hub

**Clarion Hotel The Hub** er et norsk hotell i Oslo som tilhører Nordic Choice Hotels. Det ligger overfor Europarådets plass, like ved Oslo City og Jernbanetorget i Oslo sentrum. Hotellet er et av Norges største hoteller, med 810 rom.

## Historie
Hotellet het opprinnelig Hotel Viking og ble bygget til Vinter-OL 1952. Senere skiftet det navn til Sara Hotel og darefter til Hotel Royal Christiania og ble utvidet til 508 rom og over 20 konferanserom.

I 2017 ble hotellet satt under totalrenovering og utvides til 810 rom. Renoveringen og utbyggingen var ferdig i begynnelsen av mars 2019. Den offisielle åpningen fant sted 7. mars samme år.

Hotellet er større enn Oslo Plaza, og Norges største hotell målt i antall rom. Etter ombyggingen skiftet hotellet navn til Clarion Hotel The Hub. 

### Hotel Viking
Hotel Viking stod ferdig til Vinter-OL 1952, og var den gang Skandinavias største. Hotellet var finansiert og bygget av Oslo kommune, som var vertskap for OL. 

Det var utleid til det statlige Norsk Spisevognselskap. Første direktør var Harald Grieg Martens og første gjest var J.K. Christensen fra Haugesund, ved åpningen 10. desember 1951. Etter tre år med underskudd ble det overskudd i 1955.

Hotel Viking var Knut Knutsens første hotelloppdrag, da det ble gitt ham like før andre verdenskrig. Sammen med Fredrik Winsnes mottok han, en god tid senere, Houens fonds diplom for arbeidet (1961).

Byggingen gjorde at Ester Bøhlers Hospits, tidligere Bøhlers Hotel i Nygata ved Jernbanetorget, ble revet. Fast husorkester var Åse Wentzel og hennes orkester Spotlights 1952–1956. Andre hyppige musikere her var Mikkel Flagstad, Per Nyhaug, Håkon Nilsen, Tor Hultin, samt Bent Sølves i 1968.

Det var her Arne Treholt og Gennadij Titov ble observert spisende sammen 24. februar 1972.

I 1976 vedtok kommunen salg til Eiendomsinstituttet A/S. I praksis viste det seg at kommunen ikke hadde innkrevd leie for hotellet siden 1952. Hotellet ble tvangsauksjonert til Norges Brannkasse i 1982. I 1990 ble det utvidet og modernisert, og kalt Sara Hotel, den gang Norges største med 535 senger. Senere skiftet hotellet navn til Hotel Royal Christiania. Bygningen eies per 2019 av DNB Forsikring, som leier ut til Nordic Choice Hotels under navnet Clarion Hotel The Hub.

### Bilder

Hotell_Viking._Oslo_-_no-nb_digifoto_20150224_00062_NB_MIT_FNR_11023_C.jpg|Hotell Viking under oppføring 1951, sett fra Kirkeristen med Doblouggården (NAF-huset) fra 1933 foran til venstre.
Hotell Viking - no-nb digifoto 20150625 00191 NB MIT FNR 11279.jpg|Hotell Viking med parkerte biler i 1952. 
Jernbanetorget ved Hotell Viking - no-nb digifoto 20150206 00168 NB MIT FNR 19134.jpg|Jernbanetorget med Hotell Viking i bakgrunnen. Foto fra 1950-åra. 


## Eierskap
Hotellbygningen eies av DNB Forsikring, som leier ut til Nordic Choice Hotels, som igjen driver hotellet under navnet Clarion Hotel The Hub. Styreleder i driftsselskapet er Leif Sigurd Lindland, André Schreiner er hotelldirektør og Marianne Høybakk er hotellsjef per vinteren 2019.

## Galleri

Fil:Clarion Hotel The Hub 2021.jpg|Clarion Hotel the Hub. 2021. Foto: Roman Cieslak


## Referanser


## Eksterne lenker
*Clarion Hotel The Hub